JYVÄSKYLÄN KÄRÄJÄOIKEUS
PL 534 40101 JYVÄSKYLÄ			3.3.2008

Oikeusministeriö
PL 25
00023 VALTIONEUVOSTO

Asia	Lausunto käräjäoikeuksien kokoonpanot-työryhmän mietinnöstä (2007:19)

Jyväskylän käräjäoikeuden mielestä työryhmän ehdotus on oikeansuuntainen. Ehdotus sisältää käräjäoikeuden mielestä sen tarpeellisen muutoksen, joka käräjäoikeuden kokoonpanoissa on tehtävä, kun otetaan huomioon yhteiskunnassa ja oikeudenhoidossa tapahtuneet muutokset, valtionhallinnon tuottavuusohjelman oikeudenhoidonkin resursseille asettamat puitteet sekä muutoinkin odotettavissa olevan kehityksen oikeudenhoidossa tulevaisuudessa. 

Lautamiesten tarvetta käräjäoikeuksissa on perusteltu muun muassa perinteellä, paikallistuntemuksella ja oikeudenkäytön julkisuudella. Kaikilla näillä perusteilla on ollut tärkeä merkityksensä, mutta enää niitä ei voida pitää relevantteina. Perinne ei voi olla itseisarvo. Paikallistuntemus on menettänyt merkitystään yhteiskunnan kaupungistuessa ja käräjäoikeuksien koon kasvaessa. Paikallistuntemukselle ei enää voida antaa merkitystä nykyisessä oikeudenhoidossa siinä mielessä, että oikeudenkäytön on oltava läpinäkyvää, sen tulee perustua samanlaisiin seikkoihin koko maassa. Oikeudenkäytön julkisuus on tärkeää, mutta sen on toteuduttava muilla keinoilla, ei maallikkotuomareiden kautta. Arvioidessaan sitä, mitä istunnoista tai asioista voidaan jälkikäteen kertoa, lautamiesten tulee toimia samalla tavoin kuin ammattituomarienkin. 

Kun lisäksi otetaan huomioon prosessissa tapahtuneet muutokset, muun muassa kirjallisen rikosprosessin voimaantulo 1.10.2006 ja sen soveltamisen jatkuva kasvu (joissakin käräjäoikeuksissa jo yli 50 % rikiosasioista ratkaistaan kirjallisessa menettelyssä) sekä kustannuspuoli, ovat ehdotetun suuntaiset muutokset perusteltuja. Lisäksi muutosta vahvasti puoltava seikka on ristiriita käräjäoikeuden ja hovioikeuden kokoonpanoissa. Nykyisessä hovioikeusprosessissa  suuri määrä valitusjutuista ratkaistaan täysimittaisen hovioikeuden toimittaman pääkäsittelyn jälkeen, mutta ilman lautakuntaa, pelkästään tuomarikokoonpanossa.

Toimikunnan ehdotukset tulevista käräjäoikeuden kokoonpanovaihtoehdoista vaikuttavat myös selkeiltä ja perustelluilta. Ehdotus tukee myös järkeviä koulutustavoitteita, kun ehdotuksen mukaan notaari voidaan opetus- ja harjoittelutarkoituksessa nimetä tuomioistuimen kokoonpanoon.

Tapani Koppinen
Laamanni